Nog ŉ Lions-speler terug na SAShaun Reynolds Gianni Lombard is Vrydag tydens die Lions se sege oor die Chiefs beseer en kom terug huis toe. Die omvang van sy kniebesering is egter nog nie duidelik nie maar die 21-jarige is terug huis toe gestuur om toetse te ondergaan. Intussen sal Shaun Reynolds en Jan-Henning Campher Saterdag na Nieu-Seeland vertrek om die span by te staan. Die Lions speel op 26 April teen die Crusaders in Christchurch. Die Lions het die Chiefs met 23 – 17 op hul tuisveld geklop vir hul tweede agtereenvolgende sege in Hamilton. Afrigter Swys de Bruin het voor die wedstryd om persoonlike redes na Suid-Afrika teruggekeer en Ivan van Rooyen het die afrigterleisels by hom oorgeneem. Die Lions-vleuel Courtnall Skosan het ook vroeër die week na Suid-Afrika teruggekeer aangesien sy pa baie siek is. Tyrone Green het toe by die Lions aangesluit. Warren Whiteley het weer die leisels in Vrydag se wedstryd oorgeneem nadat hy sewe weke gelede ŉ besering tydens die Lions se wedstryd teen die Stormers in Kaapstad opgedoen het.